

REPUBLIKA HRVATSKA

Općinski sud u Rijeci

Ured predsjednika

Posl.br.: 7 Su-230/2021

U Rijeci 28. rujna 2021.

**OBAVIJEST O TESTIRANJU**

**PO RASPISANOM OGLASU**

za izvanredni postupak prijama u državnu službu na određeno vrijeme u Općinski sud u Rijeci, i to:

**2 (dva) sudska savjetnika (m/ž)**

Objavljenom dana 06. rujna 2021. godine na web stranicama Ministarstva pravosuđa i uprave, Hrvatskom zavodu za zapošljavanje, na web stranici Općinskog suda u Rijeci, te oglasnoj ploči Općinskog suda u Rijeci.

Na temelju odredbe čl. 4. Uredbe o raspisivanju i provedbi javnog natječaja i internog oglasa u državnoj službi (NN br. 78/17 i 89/19) kandidati koji ispunjavaju formalne uvjete javnog natječaja

u p u ć u j u s e

n a t e s t i r a nj e

koje će se održati dana **04. listopada 2021. godine (srijeda)** prostorijama Općinskog suda u Rijeci, na adresi Žrtava fašizma 7.

Testiranje i razgovor s kandidatima će se održati **u sobi broj 1 u prizemlju zgrade suda, s početkom u 09,00 sati.**

Testiranje svih kandidata provest će se iz pisanog testa koji uključuje Ustav RH, te Zakon o sudovima.

Popis kandidata bit će istaknut na oglasnoj ploči naslovnog suda, te web stranicama Općinskog suda u Rijeci.

 Temeljem čl. 10. u svezi čl. 8 st. 4. podstavak 3. Uredbe o raspisivanju i provedbi javnog natječaja i internog oglasa u državnoj službi, mogu pristupiti samo kandidati koji zadovoljavaju formalne uvjete oglasa, a isti su dužni ponijeti osobnu iskaznicu. Ukoliko kandidat ne pristupi testiranju smatra se da je isti povukao prijavu na oglas i više se ne smatra kandidatom.

IZVORI ZA PRIPREMANJE KANDIDATA ZA TESTIRANJE

Izvori za osnove ustavnog ustrojstva Republike Hrvatske:

- Ustav RH (NN br. 56/90, 135/97, 113/00, 28/01, 76/10 i 5/14)

- Zakon o sudovima (NN br. 28/13, 33/15, 82/15, 82/16, 67/18, 126/19, 130/20)

- Sudski poslovnik (NN br. 37/14, 49/14, 8/15, 35/15, 123/15, 45/16,29/17, 33/17, 34/17, 57/17, 101/18, 119/18)

PRAVILA TESTIRANJA

- po dolasku na provjeru znanja, od kandidata će biti zatraženo predočavanje odgovarajuće identifikacijske isprave radi utvrđivanja identiteta; kandidati koji ne mogu dokazati identitet te osobe za koje se utvrdi da nisu podnijele prijavu na javni natječaj za mjesto za koje se obavlja testiranje, ne mogu pristupiti testiranju;

- na testiranje kandidati su dužni ponijeti jednu kemijsku olovku u plavoj ili crnoj boji; kandidati pri pisanoj provjeri znanja ne smiju koristiti tekstove izvora za pripremanje kandidata za testiranje niti druge tekstove ili bilješke;

- pisana provjera znanja za kandidate traje 45 (četrdeset i pet) minuta;

- dio pisane provjere znanja sastoji se od 10 (deset) pitanja iz Ustava RH, te 10 (deset) pitanja iz Zakona o sudovima i Sudskog poslovnika; pisana provjera znanja vrši se zaokruživanjem ponuđenih odgovora ili popunjavanjem praznina;

- kandidati koji su zadovoljili na provjeri pristupiti će razgovoru s Komisijom. Razgovor s komisijom boduje se sa najviše 10 (deset) bodova, a komisija će u razgovoru s kandidatima utvrđivati interese, profesionalne ciljeve i motivaciju kandidata za rad u državnoj službi.

- kandidati mogu ukupno ostvariti najviše 30 (trideset) bodova i to po 10 (deset) bodova iz dijela pisanog testa poznavanja Ustavnog ustrojstva RH, 10 (deset) bodova iz dijela pisanog testa poznavanja Zakona o sudovima i Sudskog poslovnika - po 1 (jedan) bod za svako točno odgovoreno pitanje, te po 10 (deset) bodova iz razgovora s Komisijom; smatra se da su kandidati zadovoljili na testiranju ako su za svaki dio provedene provjere, odnosno iz razgovora, dobili najmanje 5 (pet) bodova;

- za vrijeme provjere znanja i sposobnosti nije dopušteno napuštati prostoriju u kojoj se provjera odvija niti na drugi način uznemiravati druge kandidate (koristiti mobitel i sl.);

- u slučaju da pri pisanju testa na kraju testiranja ostane samo jedan kandidat koji nije završio s testom, pretposljednji kandidat koji je završio s testom dužan je ostati u prostoriji u kojoj se vrši testiranje dok i posljednji kandidat ne završi;

- za vrijeme boravka u zgradi suda pozvani kandidati su dužni poštivati kućni red i postupati prema uputama službenih osoba; u slučaju kršenja kućnog reda i nepridržavanja uputa službenih osoba, kandidati će biti upozoreni na primjeren način, a ako se i dalje nastave neprimjereno ponašati bit će udaljeni s testiranja te će se smatrati da su odustali od daljnjeg postupka testiranja;

- kandidatima koji se ne budu pridržavali gore navedenih pravila pisani test ili radnja neće se priznati niti ocijeniti;

- svi kandidati prijavljeni na natječaj imaju pravo uvida u dokumentaciju koja se odnosi na natječaj.

OPĆINSKI SUD U RIJECI